
   REPUBLIKA HRVATSKA
   BRODSKO-POSAVSKA ŽUPANIJA 

   UPRAVNI ODJEL ZA GRADITELJSTVO,  
   INFRASTRUKTURU I ZAŠTITU OKOLIŠA 
Petra Krešimira IV. br. 1, 35 000 Slavonski Brod
tel: 035/443-126;   fax: 035/404-190
e-mail: komgosp@bpz.hr
KLASA: UP/I 352-02/23-01/04
URBROJ: 2178-03-02/5-23-03
Slavonski Brod,  24. ožujak 2023. godine


Brodsko-posavska županija, OIB 27400987949, Upravni odjel za graditeljstvo, infrastrukturu i zaštitu okoliša,  temeljem članka 30. stavak 4. i 6., vezano uz članak 29. stavak 2. Zakona o zaštiti prirode („Narodne novine“,  br. 80/13, 15/18, 14/19 i 127/19),  povodom zahtjeva nositelja zahvata FT Vilstal d.o.o., Posavska ulica 17, 35253 Brodski Stupnik, OIB 13486442893, za provedbom  postupka Prethodne ocjene prihvatljivosti za ekološku mrežu  zahvata gradnje proizvodno-poslovne građevine,  nakon provedenog postupka, donosi

R   J   E   Š   E   NJ   E

1. Namjeravani  zahvat:  „Gradnja proizvodno-poslovne građevine na kčbr. 1901/1 k.o. Stari Slatinik, na području  Općine Brodski Stupnik“,  Brodsko-posavska  županija, nositelja  zahvata FT Vilstal d.o.o. iz Brodskog Stupnika, Posavska ulica 17,  prihvatljiv  je  za  ekološku  mrežu.
      2.     Ovo Rješenje izdaje se na rok od četiri godine.
      3.    Ovo Rješenje objavljuje  se  na  internetskim  stranicama Brodsko-posavske županije.


O  b  r  a  z  l  o  ž  e  nj  e

Brodsko-posavska županija, Upravni odjel za graditeljstvo, infrastrukturu i zaštitu okoliša, je zaprimio dana 13. veljače  2023. god., zahtjev  nositelja zahvata FT Vilstal d.o.o. iz Brodskog Stupnika, upućenog putem opunomoćenika tvrtke BLOK A3 d.o.o. iz Zagreba, Prilaz Slave Raškaj 12, za provedbu postupka Prethodne ocjene prihvatljivosti za ekološku mrežu za zahvat  gradnje proizvodno-poslovne građevine na kčbr. 1901/1  k.o. Stari Slatinik, na području Općine Brodski Stupnik. Zahtjev je u skladu s  odredbama članka 30. stavka 2. Zakona o zaštiti prirode,  te je uz zahtjev dostavljeno Idejno arhitektonsko rješenje (koje je izradio BLOK A3 d.o.o. iz Zagreba, u veljači 2023. god.). 

Upravni odjel  je  sukladno članku 30. stavak 3. Zakona o zaštiti prirode, dopisom (KLASA:UP/I 352-02/23-01/04, URBROJ:2178-03-02/5-23-02, od 13. veljače 2023. god.), zatražio prethodno mišljenje Ministarstva gospodarstva i održivog razvoja, Zavoda za zaštitu okoliša i prirode. Ministarstvo, Zavod za zaštitu okoliša i prirode je dostavio traženo mišljenje (KLASA: 352-03/23-02/215, URBROJ: 517-12-2-3-2-23-4, od 24. ožujka 2023. god.) o utjecaju  planiranog predmetnog zahvata na ciljeve očuvanja i cjelovitost područja ekološke mreže.
 
U provedbi postupka, ovaj Upravni odjel je razmotrio predmetni zahtjev, priloženu dokumentaciju, podatke o ekološkoj mreži  (područja ekološke mreže, ciljne vrste i stanišne tipove) i zaprimljeno mišljenje Zavoda za zaštitu okoliša i prirode, te je utvrdio sljedeće.

Namjeravanim zahvatom je predviđen izgradnja samostojeće proizvodno-poslovne građevine – tehnološkog postrojenja za obradu drveta sa skladištem na kčbr. 1901/1 k.o. Stari Slatinik. Građevina će biti smještena u jugozapadnom dijelu čestice. Maksimalne dimenzije građevine su 80,8 x 25,8 m, uredski dio je oblikovan kao dva međusobno izmaknuta volumena max. dimenzija 15,17 x 16,05 m, te dvije nadstrešnice duž cijele sjeverne strane hale širine 6,75 m, ispod koje su smještena dva volumena tehnike i skladišta.  
Planirana su dva odvojena kolna i jedan pješački pristup s postojeće prometnice sa zapadne strane, od kojih je glavni pješački pristup odvojen i omogućen sa zapadne strane, te  spaja glavni ulaz u objekt s parkirališnim mjestima. Južno od njega se nalazi glavni asfaltirani kolni prilaz, kojim je omogućen gospodarski prilaz teretnih vozila, uz sam južni rub parcele. U grafičkom prilogu vidljivo je da će dio parcele površine 74.973,95 m2, odnosno 80 % biti zatravnjen, te funkcionalno i hortikulturno uređen u skladu s podnebljem i klimatološkim prilikama, uz maksimalnu implementaciju autohtonog raslinja. Završna obloga parkirališta će biti asfalt, a kolno-pješački pristup će biti betonski opločnici. Na krovu proizvodne hale planira se izgradnja sunčane elektrane za proizvodnju električne energije za vlastite potrebe, ukupne izlazne vršne snage 200 kW. Proizvedena energija trošiti će se pretežno za vlastitu potrošnju objekta na kojem je predviđena. Fotonaponski moduli  imati će antirefleksni sloj. Opskrba građevine potrebnim količinama sanitarne i požarne vode, vršiti će se spojem na ulični vodovod. Odvodnja sanitarno-fekalnih voda izvest će se spojem na novu nepropusnu sabirnu jamu zatvorenog tipa, kao privremeno rješenje do puštanja u funkciju javne ulične odvodnje (na području predmetne čestice izgrađena je javna odvodnja, ali nije u funkciji). Oborinske vode s krova će se ispuštati direktno u recipijent pod upravljanjem Hrvatskih voda, a oborinske vode s manipulativnih površina, ispuštati će se u recipijent nakon predtretmana u separatoru lakih tekućina. 

Planirani zahvat nalazi se unutar područja ekološke mreže (Uredba o ekološkoj mreži i nadležnostima javnih ustanova za upravljanje područjima ekološke mreže, „Narodne novine“, br. 80/19), Područja očuvanja značajnog za ptice (POP) HR1000005 Jelas polje. U neposrednoj blizini planiranog zahvata nalazi se Područje očuvanja značajno za vrste i stanišne tipove (POVS) HR2001326 Jelas polje s ribnjacima.

Prema Karti prirodnih i poluprirodnih ne-šumskih kopnenih i slatkovodnih staništa Republike Hrvatske (2016), lokacija zahvata obuhvaća mozaik tipova (NKS I.1.8./D.1.2.1.) Zapuštene poljoprivredne površine/Mezofilne živice i šikare kontinentalnih, izuzetno primorskih krajeva, dok je uvidom u digitalnu ortofoto kartu Republike Hrvatske, utvrđeno da se na lokaciji ne nalazi grmolika vegetacija. Lokacija planiranog zahvata predstavlja potencijalno pogodno stanište za ciljane vrste ptica koje su svojim ekološkim zahtjevima vezane uz otvorena i mozaična staništa (roda (Ciconia ciconia), eja strnjarica (Circus cyaneus), rusi svračak (Lanius collurio), sivi svračak (Lanius minor) i pjegava grmuša (Sylvia nisoria)), te će provedbom zahvata doći do gubitka oko 0,5 ha njihovog pogodnog staništa, izgradnjom građevina, pristupnih i manipulativninh površina. Uzimajući u obzir ukupnu rasprostranjenost pogodnih staništa za ove ciljne vrste unutar POP (oko 23.300 ha), smatra se da se može isključiti mogućnost negativnog utjecaja planiranog zahvata na ciljeve očuvanja i cjelovitost POP HR1000005 Jelas polje. Vezano uz utjecaj na obližnji POVS HR2001326 Jelas polje s ribnjacima, s obzirom na smještaj i značajke zahvata, smatramo da se može isključiti i mogućnost značajnog negativnog utjecaja na ovaj POVS.


Slijedom iznesenog  u provedenom postupku, analizom mogućih značajnih negativnih utjecaja predmetnog zahvata na ciljeve očuvanja i cjelovitost područja ekološke mreže, uvažavajući gore navedeno mišljenje Zavoda za zaštitu okoliša i prirode,  Prethodnom ocjenom prihvatljivosti za ekološku mrežu za namjeravani zahvat izgradnje proizvodno-poslovne građevine na kčbr. 1901/1 k.o. Stari Slatinik, uz pridržavanje važećih propisa iz područja zaštite okoliša, voda i održivog gospodarenja otpadom, može se isključiti mogućnost značajnih negativnih utjecaja  na ciljeve očuvanja i cjelovitost područja ekološke mreže, te se smatra  da je zahvat prihvatljiv, pa je stoga riješeno kao u izreci. 
U skladu s navedenim,  za planirani predmetni zahvat nije potrebno provesti postupak Glavne ocjene za ekološku mrežu.


Točka 1. ovog Rješenja u skladu je s odredbom članka 30. stavak 4. Zakona o zaštiti prirode, kojom je propisano da, ako nadležno tijelo isključi mogućnost značajnih negativnih utjecaja na ciljeve očuvanja i cjelovitost područja ekološke mreže, donosi rješenje da je zahvat prihvatljiv za ekološku mrežu.  

Točka 2. ovog Rješenja u skladu je s odredbom članka 43. stavak 1. Zakona o zaštiti prirode, kojom je propisano da se rješenje iz članka 30. stavak 4. istog Zakona,  izdaje na rok od četiri  godine.

Točka 3. ovog Rješenja u skladu je s odredbom članka 44. stavak 3. Zakona o zaštiti prirode, kojom je propisano da nadležno tijelo objavljuje rješenje iz članka 30. stavak 4. istog Zakona,  na internetskim stranicama, odnosno na internetskim stranicama Brodsko-posavske županije (www.bpz.hr).

Člankom 27.  stavak 2. Zakona o zaštiti prirode, propisano je da se ocjena prihvatljivosti  zahvata, provodi u okviru pripreme namjeravanog zahvata, prije izdavanja lokacijske dozvole ili izdavanja drugog potrebnog odobrenja za provedbu zahvata.

Člankom 29.  stavak 2. Zakona o zaštiti prirode, propisano je da upravno tijelo provodi prethodnu ocjenu za zahvate za koje tijelo područne (regionalne) samouprave nadležno za poslove zaštite okoliša,  provodi postupak procjene utjecaja na okoliš ili postupak ocjene o potrebi procjene utjecaja na okoliš prema posebnom propisu iz područja zaštite okoliša, zatim za zahvate koji mogu imati značajan negativan utjecaj na ciljeve očuvanja i cjelovitost područja ekološke mreže, osim za zahvate iz stavka 1. istog članka.

Člankom 30. stavak 6. Zakona o zaštiti prirode, propisano je da rješenje iz stavaka 4. i 5. ovog članka sadrži podatke o zahvatu, podatke o ekološkoj mreži i obrazloženje razloga na temelju kojih je isključena mogućnost značajnih negativnih utjecaja zahvata na ciljeve očuvanja i cjelovitost područja ekološke mreže ili obrazloženje razloga  na temelju kojih je utvrđena obveza provedbe Glavne ocjene.

U skladu sa odredbama stavaka 1. i 2. članka 44.  Zakona o zaštiti prirode, ovo Rješenje se dostavlja Ministarstvu gospodarstva i održivog razvoja i Inspekciji zaštite prirode. 


Uputa o pravnom lijeku
Protiv ovog Rješenja može se izjaviti žalba Ministarstvu gospodarstva i održivog razvoja, Zagreb, Radnička cesta 80, u roku od 15 dana od dana primitka Rješenja.
Žalba se predaje Upravnom odjelu za graditeljstvo, infrastrukturu i zaštitu okoliša Brodsko-posavske županije, neposredno u pisanom obliku, usmeno u zapisnik, ili se šalje poštom, odnosno dostavlja elektronički. 



                                                                             Viša savjetnica za zaštitu prirode i okoliša  
         
                                                                                         Ljiljana Curić, dipl.ing.







Dostaviti:
1. FT Vilstal d.o.o., Posavska ulica 17, 35253 Brodski Stupnik
2. BLOK A3 d.o.o., Prilaz Slave Raškaj 12, 10000 Zagreb
3. Ministarstvo gospodarstva i održivog razvoja, putem: pisarnica@mingor.hr; marija.petras@mingor.hr 
4. Državni inspektorat, Sektor zaštite prirode, Šubićeva 29,  10000 Zagreb
5. - u spis predmeta

